section_heading: Etimologija prezimena
paragraph_text: Podrijetlo prezimena je grčko (Χρυσόγονος, latinska transkripcija Chrysogonos) što je rijetkost među dalmatinskim plemićkim obiteljima. Riječ chrysos znači zlato, a dodatak gonos označava rod, pleme ili koljeno. Sukladno tome neki su autori tumačili značenje prezimena Grisogono kao "zlatni rod", "zlatno pleme" ili "u zlatu rođen". Latinski oblik prezimena Chrysogonos s vremenom je istisnut sadašnjim oblikom – Grisogono.